**ΤΡΟΠΟΠΟΙΗΣΕΙΣ ΠΡΟΓΡΑΜΜΑΤΟΣ**

**ΕΡΤ2 – Τροποποιήσεις**

**και ενημερωτικό σημείωμα προγράμματος**

**Σας ενημερώνουμε ότι την Παρασκευή 21/1/2022, στις 17:00, θα μεταδοθούν από την ΕΡΤ2 τα τρία τελευταία επεισόδια (8ο+9ο+10ο) του τρίτου κύκλου της ξένης σειράς «ΑΝΝΑ ΜΕ “Α”» (ANNE WITH AN 'E') και ολοκληρώνεται.**

**Oικογενειακή σειρά, παραγωγής Καναδά 2017-2019.**

**(Γ΄ Κύκλος) -  Επεισόδιo 8ο: «Μια μεγάλη και ξαφνική αλλαγή» (Great and Sudden Change)**

Η δις Στέισι εξετάζει τις επιλογές που έχει ύστερα από μια τραγωδία. Η Νταϊάνα ακούει τις προτροπές της θείας της Τζοζεφίν για να δώσει εξετάσεις στο Κουίνς.

**(Γ΄ Κύκλος) -  Επεισόδιo 9ο: «Ένα πυκνό, τρομακτικό σκοτάδι» (A Dense and Frightful Darkness)**

Ο Μάθιου και η Άννα ταξιδεύουν για να βοηθήσουν την Κακουέτ.

Η Άννα μιλάει για ό,τι νιώθει για τον Γκίλμπερτ. Μήπως, όμως, είναι αργά;

Στο μεταξύ, η μητέρα του Μπας προσαρμόζεται σιγά-σιγά στο Άβονλι.

**(Γ΄ Κύκλος) -  Επεισόδιo 10ο (τελευταίο): «Ό,τι καλύτερο νιώθω στην καρδιά μου» (The better feelings of my heart)**

Ένα νέο κεφάλαιο ξεκινά στη ζωή της Άννας, καθώς αρχίζει το κολέγιο.

**Ως εκ τούτου, η επανάληψη της εκπομπής «ΠΛΑΝΑ ΜΕ ΟΥΡΑ» δεν θα μεταδοθεί.**

**Επίσης, σας ενημερώνουμε ότι τη Δευτέρα 24/1/2022, στις 20:00, από την εκπομπή «ΔΙΑΣΠΟΡΑ-ΠΑΡΟΙΚΙΕΣ-ΕΥΕΡΓΕΣΙΑ. ΑΠΟ ΤΟ ΕΓΩ ΣΤΟ ΕΜΕΙΣ», θα μεταδοθεί σε επανάληψη το επεισόδιο με τίτλο: «Γεώργιος Αβέρωφ», το οποίο θα επαναληφθεί την Κυριακή 30/1/2022, στις 07:00.**

**Τη Δευτέρα 31/1/2022, στις 20:00, μεταφέρεται το νέο επεισόδιο με τίτλο: «Παναγής Χαροκόπος, Αλέξανδρος Πάντος, Γεώργιος Φραγκούδης».**

**ΕΡΤ2 - ΔΕΥΤΕΡΑ  24/01/2022**

**20:00**  |  **ΔΙΑΣΠΟΡΑ – ΠΑΡΟΙΚΙΕΣ - ΕΥΕΡΓΕΣΙΑ: ΑΠΟ ΤΟ ΕΓΩ ΣΤΟ ΕΜΕΙΣ (Ε)**

Μεγαλούργησαν στα κέντρα της Ελληνικής Διασποράς, στήριξαν με τις γενναιόδωρες ευεργεσίες τους το νέο ελληνικό κράτος, το εθνικό κέντρο, ευεργέτησαν τον τόπο καταγωγής τους. Έφτιαξαν ισχυρές κοινότητες, στην Αλεξάνδρεια, στην Οδησσό, στη Βιέννη, στη Νίζνα, στο Λιβόρνο, στη Μασσαλία, στην Κωνσταντινούπολη κι αλλού. Δημιούργησαν δίκτυα, κυριάρχησαν στο εμπόριο αλλά και στις χρηματοπιστωτικές συναλλαγές. Ευφυείς, καινοτόμοι, τολμηροί, ευρηματικοί, πατριώτες, μέλη μιας διεθνούς αστικής τάξης, ταξίδεψαν στα αχανή όρια τριών αυτοκρατοριών της εποχής, αναζητώντας ευκαιρίες, δρόμους συναλλαγών, αλλά και τον πλούτο που χαρίζει το μεγάλο ταξίδι σε άγνωστες πόλεις, άλλους πολιτισμούς και θρησκείες.

Οι εθνικοί ευεργέτες, οι μεγάλοι ευεργέτες, αποτελούν ένα πολύ σημαντικό, και συγκριτικά όχι και τόσο γνωστό, κεφάλαιο της νεότερης Ιστορίας μας. Ζωσιμάδες, Καπλάνης, Αρσάκης, Ζάππες, Δόμπολης, Σίνες, Τοσίτσας, Στουρνάρης, Αβέρωφ,

Μπενάκηδες, Χωρέμηδες, Μαρασλής, Βαρβάκης, Συγγρός, Πάντος, Χαροκόπος, Αιγινήτης και πολλοί άλλοι, άφησαν μια εμβληματική κληρονομιά στην πρωτεύουσα του νεοελληνικού κράτους, στα Γιάννενα, και στους τόπους παραμονής ή διαμονής τους.

Έκαναν πρόταγμά τους την παιδεία, χρηματοδότησαν σχολεία, εκκλησίες, παρθεναγωγεία, Βιβλιοθήκες, συσσίτια, νοσοκομεία. Πίστεψαν και στήριξαν την εθνική αναγέννηση. Τον Διαφωτισμό. Και σ’ ένα επόμενο στάδιο, μετά τη δημιουργία του νέου κράτους έκαναν δωρεές όχι μόνο για εκπαιδευτικά ιδρύματα, αλλά και για τις αναγκαίες υποδομές, σωφρονιστικούς φορείς, για τη στήριξη των απόρων. Για τον επιδιωκόμενο αστικό εκσυγχρονισμό. Για τον πολιτισμό.

Τα βήματα και τον περιπετειώδη βίο των ευεργετών, που γίνεται μεγεθυντικός φακός για να ξαναδιαβάσουμε, για να ξαναμάθουμε την νεότερη Ιστορία του Ελληνισμού, αναζήτησε και καταγράφει η **σειρά της ΕΡΤ** με τίτλο **«Διασπορά – Παροικίες – Ευεργεσία. Από το Εγώ στο Εμείς».** Μια πραγματική έρευνα σε βάθος, για το αποκαλυπτικό κεφάλαιο του ευεργετισμού. Από τον 18ο αιώνα μέχρι και την κατάρρευση των αυτοκρατοριών, στην περίοδο δημιουργίας εθνικών κρατών, τα πρώτα μεταπολεμικά χρόνια, στον σύγχρονο ιδρυματικό ευεργετισμό.

Τη σειρά σκηνοθετεί ο δημοσιογράφος και βραβευμένος σκηνοθέτης **Νίκος Μεγγρέλης,** ενώ το σενάριο και η δημοσιογραφική έρευνα ανήκουν στη δημοσιογράφο και ασχολούμενη με θέματα πολιτισμού, δικτύωσης και διαχείρισης, **Εριφύλη Μαρωνίτη.** Επιστημονική σύμβουλος της σειράς, είναι η **Ματούλα Τομαρά – Σιδέρη,** αναπληρώτρια καθηγήτρια στο Πάντειο Πανεπιστήμιο.

Η κάμερα της εκπομπής ταξιδεύει στις άλλοτε ακμάζουσες ελληνικές παροικίες της Οδησσού, της Αλεξάνδρειας, της Βιέννης, του Βουκουρεστίου, της Νίζνας, της Κωνσταντινούπολης, καταγράφοντας τα μεγάλα ευεργετήματα που εξακολουθούν να υπάρχουν εκεί, αναζητώντας τεκμηριωμένες πληροφορίες και άγνωστο έως σήμερα αρχειακό υλικό. Συνομιλεί με τους λιγοστούς απογόνους των μεγάλων οικογενειών. Αναζητεί τη συνέχεια του Ελληνισμού στο παρόν.

Η αφήγηση κάθε επεισοδίου έχει προσωποκεντρικό χαρακτήρα. Το επεισόδιο ξεκινά ερευνώντας και αποτυπώνοντας το ευρύτερο περιβάλλον στο οποίο εντάσσεται ο πρωταγωνιστής-ευεργέτης. Τον τόπο καταγωγής του αλλά και τις απρόβλεπτες μετακινήσεις του. Τον τόπο ή τους τόπους διαμονής. Λοξοδρομεί σε πρόσωπα και γεγονότα που έπαιξαν καίριο ρόλο, άγνωστα μέχρι σήμερα. Εντοπίζει και παρουσιάζει ελληνικές ρίζες και μακρινή καταγωγή πίσω από παραλλαγμένα ξένα σήμερα ονόματα, σε διάσημους του διεθνούς πολιτισμού και της οικονομίας. Παρακολουθεί τη θεαματική εξέλιξη των ευεργετών, κοινωνική και οικονομική, την ή τις κοινότητες που τους περιέβαλαν, τις δυσκολίες αλλά και τις ανατροπές μιας περιπετειώδους ζωής, όπου το συλλογικό συναντά το ατομικό αλλά και την εθνική πορεία για κρατική υπόσταση, ταυτότητα και συνείδηση.

Η δημοσιογραφική έρευνα είναι επιστημονικά τεκμηριωμένη. Φιλοξενεί στα 16 επεισόδια της σειράς ντοκιμαντέρ, δεκάδες συνεντεύξεις καθηγητών, ακαδημαϊκών, εξειδικευμένων ερευνητών κι άλλων ειδικών. Πρωτογενές οπτικό υλικό, αλλά και αρχειακό.

Φωτίζει τις διαφορετικές πτυχές του ευεργετισμού -ενός πολυπρισματικού φαινομένου, στο οποίο συναντάται η Ιστορία με τη γεωγραφία, η οικονομία με την πολιτική, τα αρχεία με τις συλλογές, το ταπεινό με το υψηλό, η αρχή των πραγμάτων με την έκπτωση στερεοτύπων, ο πόλεμος με την ειρήνη, οι Τέχνες με τα Γράμματα, η φτώχεια με τον πλούτο, η ευεργεσία με εκείνους που έχουν ανάγκη. Κι όλα αυτά σ’ έναν κόσμο που αλλάζει σύνορα, συνείδηση, αντιλήψεις και ταυτότητα.

Τι θα ήταν η Αθήνα, τι θα ήταν τα Γιάννενα κι άλλες πόλεις χωρίς τους ευεργέτες;

Μήπως η νεότερη Ιστορία μας έχει λαμπρές σελίδες παιδείας, στοχασμού και διαφωτισμού, σε αιώνες και εποχές που δεν φανταζόμαστε;

Μήπως οι Έλληνες είναι ο λαός με τη μεγαλύτερη διασπορά;

**Eπεισόδιο 7ο:** **«Γεώργιος Αβέρωφ» (Επανάληψη)**

Μια εμβληματική φυσιογνωμία στον χώρο των εθνικών ευεργετών, ο **Γεώργιος Αβέρωφ**, πρωταγωνιστεί στο **έβδομο επεισόδιο** της σειράς ντοκιμαντέρ **«Διασπορά – Παροικίες – Ευεργεσία. Από το Εγώ στο Εμείς».**

Η πορεία της ζωής του μεγάλου Μετσοβίτη οδηγεί στον γοητευτικό κόσμο των Ελλήνων Αιγυπτιωτών.

Ο δημοσιογράφος και σκηνοθέτης **Νίκος Μεγγρέλης** και η δημοσιογράφος και σεναριογράφος της σειράς **Εριφύλη** **Μαρωνίτη,** περιδιαβαίνουν ανάμεσα στην πληθώρα των κληροδοτημάτων των μεγάλων ευεργετών, που παραμένουν ζωντανά και λειτουργικά σχεδόν δύο αιώνες στο Κάιρο και στην Αλεξάνδρεια, αναζητώντας το μυστικό της χώρας του Νείλου που έκανε γενιές ολόκληρες Ελλήνων να την αισθάνονται δεύτερη πατρίδα τους.

Ταυτόχρονα, συζητούν με ιστορικούς και ερευνητές για τις προσδοκίες του νεοσύστατου τότε ελληνικού κράτους από τον ακμάζοντα ελληνισμό της Αιγύπτου.

Ο Γεώργιος Αβέρωφ, που έζησε λιτά και με ευσέβεια αλλά ευεργέτησε γενναιόδωρα, ακολουθεί την παράδοση των Ηπειρωτών της διασποράς και συνοψίζει το όραμα για μια Ελλάδα αναπτυγμένη, σύγχρονη και ισχυρή πνευματικά, πολιτιστικά, οικονομικά και εθνικά.

Με την οικονομική συμβολή του, προχώρησε η αποπεράτωση του Βασιλικού Σχολείου των Τεχνών, που μετεξελίχθηκε στο Εθνικό Μετσόβιο Πολυτεχνείο. Το θωρηκτό, που χρηματοδότησε, με τη δράση του στο Αιγαίο έγραψε μερικές από τις λαμπρότερες σελίδες στην ελληνική Ιστορία και η συλλογή του έργων Τέχνης αποτέλεσε την απαρχή για τη δημιουργία του πολιτιστικού θησαυρού που εκτίθεται στην Εθνική Πινακοθήκη.

Γεννημένος το 1818, από οικογένεια κτηνοτρόφου, έκανε πράξη την ευχή της μάνας του να γίνεται «μάλαμα» το χώμα που έπιανε, όταν μετανάστης στο Κάιρο το 1840, ασχολήθηκε με το εμπόριο.

Αφού μεγαλούργησε επιχειρηματικά για 20 χρόνια, μετεγκαταστάθηκε στην Αλεξάνδρεια, όπου έδωσε νέα πνοή στην ομογένεια, αποπληρώνοντας τα τεράστια χρέη της Ελληνικής Κοινότητας και καθοδηγώντας την από τη θέση του προέδρου, για δεκατέσσερα χρόνια, μέχρι τον θάνατό του το 1899.

Ο Γεώργιος Αβέρωφ δεν επέστρεψε ποτέ πίσω στην Ελλάδα, απογοητευμένος, όπως αποκαλύπτει η δημοσιογραφική έρευνα του Νίκου Μεγγρέλη και της Εριφύλης Μαρωνίτη, από την απροθυμία των Ελλήνων πολιτικών να σταθεροποιήσουν την οικονομία, να οργανώσουν τον κρατικό μηχανισμό και να προωθήσουν μεταρρυθμίσεις.

Αντίθετα, ο σπόρος της εκπαιδευτικής μεταρρύθμισης στην Ελλάδα, φυτεύτηκε από τον Ευάγγελο Παπανούτσο το 1930 στο «εύφορο» εκπαιδευτικό περιβάλλον που ο Αβέρωφ είχε δημιουργήσει στην Αλεξάνδρεια.

Το ντοκιμαντέρ μάς μεταφέρει σε χώρους που σφράγισε η προσφορά του Γ. Αβέρωφ και καταγράφει μαρτυρίες.

Στον ιδιαίτερο τόπο του, εκκλησίες, σχολεία και έργα καθημερινότητας.

Στην Αθήνα, το συγκρότημα της Σχολής Ευελπίδων, το σωφρονιστικό κατάστημα Εφηβείο Αβέρωφ, η ορθομαρμάρωση του Παναθηναϊκού Σταδίου ενόψει των Ολυμπιακών του 1896 και το κληροδότημα υποτροφιών στο Ωδείο Αθηνών.

Στη «δεύτερη πατρίδα» του, το Αβερώφειο Παρθεναγωγείο, Παράρτημα Αλεξανδρείας του Ελληνικού Ιδρύματος Πολιτισμού σήμερα και το Νοσοκομείο του Αγίου Σωφρονίου.

Αναζητώντας τα χνάρια της πολυάριθμης κάποτε, ελληνικής κοινότητας, ο Νίκος Μεγγρέλης και η Εριφύλη Μαρωνίτη, περιπλανώνται στην πολύβουη και πολύχρωμη σημερινή πραγματικότητα του Καΐρου, ξεφυλλίζουν αρχεία, και καταγράφουν μαρτυρίες για τα ευεργετήματα των Αιγυπτιωτών.

Την Αμπέτειο Σχολή των Γεώργιου, Ραφαήλ και Ανανία Αμπέτ, το Σπετσεροπούλειον Ίδρυμα του Γεώργιου Π. Σπετσερόπουλου, την Αχιλλοπούλειο Σχολή του Ευάγγελου Κ. Αχιλλόπουλου, τη Μονή και τον Ιερό Ναό του Αγίου Γεωργίου.

Ο φακός του ντοκιμαντέρ αποτυπώνει βιώματα από την εποχή του αλληλοσεβασμού και της φυσικής ευγένειας των ανθρώπων, από τη συνύπαρξη των δύο λαών στη χώρα του Νείλου.

Ψηλαφεί την Ιστορία, στα γραφεία και στις αίθουσες συνεδριάσεων της Ελληνικής Πρεσβείας στο Κάιρο, όπου κατέφυγε και εγκαταστάθηκε η εξόριστη ελληνική κυβέρνηση, μέχρι την απελευθέρωση της χώρας μας από τους Γερμανούς.

Επιστημονική σύμβουλος της εκπομπής είναι η **Ματούλα Τομαρά-Σιδέρη,** καθηγήτρια Πολιτικής Επιστήμης και Ιστορίας στο Πάντειο Πανεπιστήμιο.

Στο ντοκιμαντέρ, σκιαγραφούν, αναλύουν και ερμηνεύουν με συνεντεύξεις τους, σημαντικές προσωπικότητες, όπως οι: **Νικόλαος Γαριλίδης** (πρέσβης της Ελλάδας στην Αίγυπτο), **Σπύρος Εργολάβος** (φιλόλογος, συγγραφέας, πρ. καθηγητής στη Ζωσιμαία Σχολή Ιωαννίνων), **Μαρία Ευθυμίου** (καθηγήτρια Ιστορίας στο Πανεπιστήμιο Αθηνών), **Χρήστος Ζερεφός** (γενικός γραμματέας της Ακαδημίας Αθηνών), **Βάσω Θεοδώρου** (καθηγήτρια Ιστορίας στο Δημοκρίτειο Πανεπιστήμιο Θράκης), **Χρήστος Καβαλής** (πρόεδρος της Ελληνικής Κοινότητας Καΐρου), **Βασίλης Κολώνας** (ιστορικός Αρχιτεκτονικής στο Πανεπιστήμιο Θεσσαλίας), **Νίκος Κούκης** (πρόεδρος του Ελληνικού Ιδρύματος Πολιτισμού), **Ναμπιλάχ Μακράμ Νοντέλ Σαϊέντ** (υπουργός Μετανάστευσης και Αιγυπτίων της Διασποράς), **Νίκη Μαρωνίτη** (αναπληρώτρια καθηγήτρια Κοινωνικής Ανθρωπολογίας στο Πάντειο Πανεπιστήμιο), **Άγγελος Νταλαχάνης** (ιστορικός - συγγραφέας), **Σταυρούλα Σπανούδη** (διευθύντρια του Παραρτήματος Αλεξανδρείας του Ελληνικού Ιδρύματος Πολιτισμού), **Κωνσταντίνος Τζαφέας** (δήμαρχος Μετσόβου), **Ματούλα Τομαρά-Σιδέρη** (καθηγήτρια Πολιτικής Επιστήμης και Ιστορίας στο Πάντειο Πανεπιστήμιο), **Παναγιώτης Τουρνικιώτης** (καθηγητής Αρχιτεκτονικής στο Εθνικό Μετσόβιο Πολυτεχνείο), **Αλέξης Φραγκιάδης** (οικονομικός ιστορικός).

**Παρουσίαση:** Νίκος Μεγγρέλης – Εριφύλη Μαρωνίτη  
**Σκηνοθεσία:** Νίκος Μεγγρέλης  
**Σενάριο – έρευνα:** Εριφύλη Μαρωνίτη  
**Επιστημονική σύμβουλος:** Ματούλα Τομαρά – Σιδέρη  
**Αρχισυνταξία:** Πανίνα Καρύδη  
**Δημοσιογραφική έρευνα:** Τζίνα Ζορμπά  
**Οργάνωση παραγωγής:** Βάσω Πατρούμπα

**Διεύθυνση παραγωγής:** Μάριος Πολυζωγόπουλος

**Διεύθυνση φωτογραφίας:** Γιάννης Μισουρίδης, Δημήτρης Κορδελάς, Χρόνης Τσιχλάκης

**Μοντάζ – μίξη ήχου:** Δημήτρης Πολυδωρόπουλος

**Βοηθός διεύθυνσης παραγωγής:** Αλεξάνδρα Βάρδα  
**Βοηθός σκηνοθέτη:** Νεφέλη Φραντζέσκα Βλαχούλη

**Γραφικά – ειδικά εφέ:** Νίκος Πολίτης  
**Συνθέτης πρωτότυπης μουσικής:** Μάνος Μαρκαντώνης  
**Εικονοληψία:** Κατερίνα Μαρκουλάκη, Νίκος Θεοδωρόπουλος, Μαξιμιλιανός Παπαδόπουλος  
**Εκφώνηση:** Έλενα Μεγγρέλη

**Χειριστής Drone – Ιωάννινα:** Γιώργος Γεωργούλας  
**Χειριστής Drone – Νίζνα**: Andrey Noga  
**Εκτέλεση παραγωγής:** On The Move IKE  
**Παραγωγή:** ΕΡΤ Α.Ε. 2021

**ΕΡΤ2 - ΔΕΥΤΕΡΑ  31/01/2022**

**20:00**  |  **ΔΙΑΣΠΟΡΑ-ΠΑΡΟΙΚΙΕΣ-ΕΥΕΡΓΕΣΙΑ. ΑΠΟ ΤΟ ΕΓΩ ΣΤΟ ΕΜΕΙΣ (ΝΕΟ ΕΠΕΙΣΟΔΙΟ)**   ***Υπότιτλοι για K/κωφούς και βαρήκοους θεατές***

**Eπεισόδιο 13ο:** **«Παναγής Χαροκόπος, Αλέξανδρος Πάντος, Γεώργιος Φραγκούδης»**

Τον μίτο της ζωής τριών ανδρών, του **Παναγή Χαροκόπου,** του **Αλέξανδρου Πάντου,** του **Γεώργιου Φραγκούδη,** με διαφορετικές αφετηρίες, την Κεφαλλονιά, τη Θεσσαλία και την Κύπρο, στα τέλη του 19ου αιώνα, ακολουθεί το νέο επεισόδιο της εκπομπής.

Με άξονα το όραμά τους για την παιδεία, εμπνευσμένοι από την ευρωπαϊκή παράδοση του Διαφωτισμού και στρατευμένοι στην αναγέννηση που ευαγγελίζονταν οι βενιζέλικές ιδέες, οι τρεις πρωταγωνιστές συναντώνται νοερά στην περιοχή της Καλλιθέας, κοντά στα όρια του Δήμου της Αθήνας, και στέκονται υπερήφανοι μπροστά σε δύο Πανεπιστήμια που ορθώνονται, απόρροια των ευεργετημάτων τους, στο Χαροκόπειο και στο Πάντειο.

Ο δημοσιογράφος και σκηνοθέτης **Νίκος Μεγγρέλης** και η δημοσιογράφος και σεναριογράφος της σειράς **Εριφύλη Μαρωνίτη,** με την επιστημονική τεκμηρίωση της καθηγήτριας Πολιτικής Επιστήμης και Ιστορίας στο Πάντειο Πανεπιστήμιο, **Ματούλας Τομαρά – Σιδέρη,** μέσα από συνεντεύξεις μελετητών και μαρτυρίες, γυρίζουν πίσω στην Αθήνα της εποχής και μεταφέρουν την κοσμογονία που συντελείται, καθώς επιχειρείται ο εκσυγχρονισμός της Ελλάδας με μοχλούς τις υποδομές, τη δημόσια διοίκηση και την παιδεία και με τη στήριξη των ευεργετών Ελλήνων της διασποράς.

Η ιστορία ξεκινά με τον Κεφαλλονίτη **Παναγή Χαροκόπο,** ο οποίος έπειτα από σύντομη επιχειρηματική θητεία στην Κωνσταντινούπολη, εισέρχεται σε δυναμική και επιτυχή πορεία όταν μεταφέρει την έδρα του στη Μολδοβλαχία.

Καινοτόμος και πρωτοπόρος, ικανός και ευρηματικός, θα εισάγει σύγχρονες μεθόδους γεωργικής παραγωγής από τη δυτική Ευρώπη, διαμορφώνοντας πολύ γρήγορα μια ατζέντα που εστιάζει στην παιδεία και στη γεωργία.

Επιστρέφοντας στην πατρίδα, 40 χρόνια αργότερα, θα αφήσει πίσω του φιλανθρωπικό έργο αλλά και τον ναό του Ευαγγελισμού της Θεοτόκου στο Βουκουρέστι.

Στην Αθήνα, οι ιδέες του βρίσκουν εύφορο έδαφος στην πολιτική φιλία του με τον Ελευθέριο Βενιζέλο και επιχειρεί τον εκσυγχρονισμό της γεωργίας μέσω των ευεργεσιών του: τη Γεωργική Σχολή των Φαρσάλων και τις υποτροφίες εκπαίδευσης τεχνιτών στο εξωτερικό.

Ο πρώιμος φεμινισμός του, οδηγεί στη δημιουργία της Χαροκόπειου Σχολής Οικιακής Οικονομίας, που μετεξελίσσεται δεκαετίες αργότερα στο ομώνυμο Πανεπιστήμιο.

Περίπου μισό αιώνα αργότερα εκκινούν οι σχεδόν παράλληλες ζωές του **Αλέξανδρου Πάντου,** στον Βόλο και του **Γεώργιου** **Φραγκούδη,** στη Λεμεσό.

Με κοινό υπόβαθρο τις σπουδές στα Νομικά στην Ελλάδα και στις Πολιτικές Επιστήμες στο εξωτερικό, συνδέονται με καταλύτη τον Ελευθέριο Βενιζέλο, εμπλέκονται στην πολιτική αλλά τελικά τους κερδίζει ένας κοινός σκοπός: η δημιουργία μας σχολής Πολιτικών Επιστημών στην Ελλάδα, της Παντείου.

Εμπνευστής της ιδέας ο Αλέξανδρος Πάντος, κινητήριος δύναμη ο Γεώργιος Φραγκούδης, ο οποίος οργώνει την Ευρώπη, αναζητώντας δωρεές, που θα προστεθούν στη «μαγιά» που έβαλε ο ίδιος ο Ελευθέριος Βενιζέλος, ο πολιτικός που κατάφερε να συστρατεύσει πλήθος ευεργετών σ’ έναν κοινό σκοπό: την οικοδόμηση της σύγχρονης Ελλάδας.

Πτυχές της σχέσης του παππού του με τον μεγάλο Κρητικό πολιτικό αποκαλύπτει στην εκπομπή ο εγγονός του ευεργέτη, **Γιώργος Φραγκούδης,** ενώ η κάμερα εστιάζει σε δύο φλιτζάνια, οικογενειακά κειμήλια. *«Απαγόρεψε η θεία να πλυθούν ή να χρησιμοποιηθούν ξανά τα φλιτζάνια, που ήπιαν ο Βενιζέλος και ο παππούς»,* αφηγείται ο εγγονός Φραγκούδης.

Στο ντοκιμαντέρ, σκιαγραφούν, αναλύουν και ερμηνεύουν με συνεντεύξεις τους, σημαντικές προσωπικότητες όπως οι: **Γιώργος Γάσιας** (ιστορικός, Πανεπιστήμιο Κρήτης και Ινστιτούτο Μεσογειακών Σπουδών), **Ευαγγελία Γεωργιτσογιάννη** (καθηγήτρια, Χαροκόπειο Πανεπιστήμιο), **Σοφία Γραμματά** (πρέσβης της Ελλάδας στη Ρουμανία), **Βασίλης Κολώνας** (ιστορικός Αρχιτεκτονικής, Πανεπιστήμιο Θεσσαλίας), **Χριστίνα Κουλούρη** (πρύτανης, Πάντειο Πανεπιστήμιο), **Παύλος**-**Μαρίνος Δελλαδετσίμας** (ομότιμος καθηγητής, Χαροκόπειο Πανεπιστήμιο, Τμήμα Γεωγραφίας), **Αλέξανδρος Μασσαβέτας** (δημοσιογράφος – συγγραφέας), **Τούντορ Ντίνου** (καθηγητής Νεοελληνικών Σπουδών, Πανεπιστήμιο Βουκουρεστίου), **Νίκος Παπαδάκης [Παπαδής]** (γενικός διευθυντής, Εθνικό Ίδρυμα Ερευνών και Μελετών «Ελευθέριος K. Βενιζέλος»), **Γιάννης Πολύζος** (ομότιμος καθηγητής Πολεοδομίας, Εθνικό Μετσόβιο Πολυτεχνείο), **Μαρία Πρέκα** (ιστορικός), **Ματούλα Τομαρά – Σιδέρη** (καθηγήτρια Πολιτικής Επιστήμης και Ιστορίας, Πάντειο Πανεπιστήμιο), **Γιώργος Φραγκούδης** (εγγονός του Γεώργιου Φραγκούδη, εκδότης).

**Παρουσίαση:** Νίκος Μεγγρέλης – Εριφύλη Μαρωνίτη  
**Σκηνοθεσία:** Νίκος Μεγγρέλης  
**Σενάριο – έρευνα:** Εριφύλη Μαρωνίτη  
**Επιστημονική σύμβουλος:** Ματούλα Τομαρά – Σιδέρη  
**Αρχισυνταξία:** Πανίνα Καρύδη  
**Δημοσιογραφική έρευνα:** Τζίνα Ζορμπά  
**Οργάνωση παραγωγής:** Βάσω Πατρούμπα

**Διεύθυνση παραγωγής:** Μάριος Πολυζωγόπουλος

**Διεύθυνση φωτογραφίας:** Γιάννης Μισουρίδης, Δημήτρης Κορδελάς, Χρόνης Τσιχλάκης

**Μοντάζ – μίξη ήχου:** Δημήτρης Πολυδωρόπουλος  
**Βοηθός σκηνοθέτη:** Νεφέλη Φραντζέσκα Βλαχούλη

**Γραφικά – ειδικά εφέ:** Νίκος Πολίτης  
**Συνθέτης πρωτότυπης μουσικής:** Μάνος Μαρκαντώνης  
**Εικονοληψία:** Κατερίνα Μαρκουλάκη, Νίκος Θεοδωρόπουλος, Μαξιμιλιανός Παπαδόπουλος

**Χειριστής Drone – Θεσσαλία:** Πασχάλης Μαντής  
**Χειριστής Drone – Νίζνα**: Andrey Noga  
**Εκτέλεση παραγωγής:** On The Move IKE  
**Παραγωγή:** ΕΡΤ Α.Ε. 2021

**Τέλος, σας ενημερώνουμε ότι την Παρασκευή 28/1/2022, στις 16:00, θα μεταδοθεί σε επανάληψη το ξένο ντοκιμαντέρ «ΑΝΑΖΗΤΩΝΤΑΣ ΤΗΝ ΚΙΒΩΤΟ ΤΟΥ ΝΩΕ» (JOANNA LUMLEY: THE QUEST FOR NOAH'S ARK) Κ8 GR live streaming & διαθέσιμο στο ERTFLIX.**

**Ντοκιμαντέρ, παραγωγής Αγγλίας 2012.**

Η **Τζοάνα Λάμλεϊ** πραγματοποιεί ένα επικό ταξίδι, αναζητώντας τα ίχνη μιας από τις παλαιότερες και πλέον διάσημες ιστορίες του κόσμου, αυτής που αφορά στην **Κιβωτό του Νώε.**

Διασχίζοντας δύο ηπείρους, αναζητεί την αλήθεια πίσω από την ιστορία της Κιβωτού.  
Τι ήταν, αλήθεια, αυτή η Κιβωτός και πού βρίσκεται τώρα, και πάνω απ’ όλα γιατί αυτή η συγκεκριμένη ιστορία έχει τόσο μεγάλη αξία για τόσο πολλές θρησκείες και τόσο πολλούς πολιτισμούς σε ολόκληρο τον κόσμο;

Ταξιδεύοντας από το όρος Αραράτ στις αρχαίες περιοχές των Σουμερίων στα σύνορα σήμερα Τουρκίας-Συρίας, η Τζοάνα Λάμλεϊ αναζητεί απαντήσεις.